**VITENPARKENS VENNER (VV)**

**Årsmelding for 2016**

**Foreningens vedtekter**

På årsmøte 27. mars 2014 ble foreningens vedtekter fastsatt. Vitenparkens Venner er en videreføring av Norsk Landbruksmuseums venner, som ble stiftet 12. mars 1997 og der vedtektene ble endret 20. februar 2003. De nåværende vedtekter er fastsatt etter en grundig prosess basert på forslag fra styret 9. desember 2013. Virksomheten i 2016 er dermed det andre hele driftsår som er basert på de nye vedtektene.

**Årsmøtet 2016**

Årsmøtet ble holdt 31. mars 2016 med 27 medlemmer tilstede. På årsmøtet ble årsmelding og regnskap for 2015 godkjent. En rapport om foreningens virksomhet for 2016 ble lagt fram.

Per Harald Grue gjennomgikk hovedpunktene i årsmeldingen og Arne Oddvar Skjelvåg informerte fra det vitenskapshistoriske prosjektet, som også var sendt som informasjon på forhånd. Styret fikk anerkjennelse for arbeidet i 2015 og særlig for det vitenskapshistoriske arbeidet. Årsmøtet sluttet seg til og hadde positive merknader til planene for foreningens virksomhet for 2016.

På årsmøtet ble Arne Ellingsberg sin nye bok "Fra museum til Vitenpark 1984-2014" delt ut. Alle de frammøtte fikk hvert sitt eksemplar som seinere i året ble omdelt til de øvrige medlemmer. Han fikk også en takk for arbeidet med boka og ble hedret med blomster.

I tilknytning til årsmøtet informerte Per Olav Skjervold om Vitenparkens aktiviteter med hovedvekt på oppgaven med å utvikle et nytt Vitensenter. Maigull Appelgren og Anne Elisabeth Lie gikk ut av styret, og ble takket for sitt arbeid i styret.

**Styrets sammensetning mv.**

Styret har etter årsmøtet 31. mars 2016 hatt følgende sammensetning:

Leder: Per Harald Grue Funksjonstid til 2017 Styremedlem: Arne Oddvar Skjelvåg Funksjonstid til 2017

Styremedlem: Bonsak Hammeraas Funksjonstid til 2017

Styremedlem: Wenche Røste Martinsen Funksjonstid til 2018

Styremedlem: Ragnhild Næverlid Funksjonstid til 2018

Styremedlem: Gry Skjeseth Funksjonstid til 2018

Varamedlem: Jon Fredrik Hanssen Funksjonstid til 2018

Vitenparkens styre har oppnevnt Per Olav Skjervold som styremedlem i VV med Ida Vesseltun som varamedlem. Styret har valgt Arne Oddvar Skjelvåg som nestleder med ansvar for å koordinere prosjektet knyttet til landbrukets vitenskapshistorie på Campus Ås, Gry Skjeseth ble valgt som sekretær og Ragnhild Næverlid som kasserer. Styret i VV har i 2016 hatt fem møter og behandlet 36 saker. Det årsmøtevalgte varamedlem, Jon Fredrik Hanssen, møter fast på styremøtene.

Revisor: Steinar Husby funksjonstid til 2017

Valgkomite: Maigull Appelgren funksjonstid til 2019

Olav Haugdal funksjonstid til 2018

Oluf Aalde funksjonstid til 2017

**Medlemmer og kontingent**Medlemskontingenten i 2016 har vært 150 kr for hovedmedlem og 100 kr for familiemedlem. Nyinnmeldte medlemmer etter 1. oktober betaler ikke kontingent påfølgende år.

På årsmøtet 31. mars 2016 ble det bestemt ikke å øke kontingenten for 2017.

Det er gjort avtale med Vitenparken om at medlemmene i VV får rabatt ved deltakelse på Vitenparkens arrangementer. Alle medlemmer har derfor fått tildelt et særskilt medlemskort som nyttes som legitimasjon.

Ved årsskiftet 2016/2017 er det 144 medlemmer som har betalt kontingent for 2016 (120 ved forrige årsskifte). Dette representerer en gledelig økning i medlemstallet.

**Deltakelse i styret for Vitenparken**Styreleder har møtt som observatør i styret for Vitenparken. Som observatør har VVs representant tale og forslagsrett, men ikke stemmerett.

**Rammeavtale mellom VV og Vitenparken/Stiftelsen Norsk Landbruksmuseum og det vitenskapshistoriske prosjekt**Samarbeidet mellom VV og Vitenparken er basert på samarbeidsavtale vedtatt på årsmøtet i NLMV 4. april 2013. Samarbeidet er videreført i 2016 og har vært knyttet til prosjektet landbrukets vitenskapshistorie og i noen grad dugnadsarbeid og andre aktiviteter.

I styret i VV har nestleder Arne Oddvar Skjelvåg hovedansvaret for det vitenskapshistoriske prosjektet. Styreleder Per Harald Grue deltar på de fleste møtene i de vitenskapshistoriske utvalgene. Opplegget for prosjektet er basert på oppdrag og bevilgning fra NMBU.

Prosjektet har helt fra starten av blitt utformet ved et tett og nært samarbeid med NMBUs ledelse. Det har vært en hovedlinje å integrere arbeidet i virksomheten på de institutter ved NMBU der arbeidet foregår. En annen hovedlinje er å basere seg på et faglig samarbeid med Folkemuseet ved integrering av gjenstandssamlingene i museumsdatabasen Primus. En tredje hovedlinje har vært å stimulere til frivillig arbeid basert på den fagkompetanse som Venneforeningens medlemmer representerer. En fjerde hovedlinje er å synliggjøre det vitenskapshistoriske arbeidet gjennom særskilte arrangementer og i digitale medier.

Prosjektet landbrukets vitenskapshistorie har vært i full drift i 2016. Det er opprettet historiske utvalg ved IHA, IKBM og ILP (eiendom). Det vitenskapshistoriske utvalgene IPM er i 2016 omstrukturert i tråd med de øvrige vitenskapshistoriske utvalg. Utvalget ved IMT er så langt ikke blitt knyttet til instituttets ledelse. I 2016 ble et prosjekt wikipedia startet opp med Anders Heen som prosjektleder. Sammen med Vitenparken ble det utarbeidet en plan for virksomheten i 2016. Det vises til særskilt rapport om arbeidet som følger årsmeldingen som vedlegg 1.

Det frivillige, ubetalte arbeid fra VV i prosjektet er i 2016 på 696 timer (680 timer i 2015).

**Møter, arrangementer og annet frivillig arbeid.**Vitenparkens Venner har sammen med Vitenparken arrangert to vitenskapshistoriske seminarer og to filmkvelder i 2016 som vi anser som meget vellykkede, og der viktig vitenskapshistorisk materiale er dokumentert.

Det vitenskapshistoriske seminaret om Tsjernobylulykka og virkningene for Norge ble holdt 26. april med 50 deltakere tilstede. Vitenskapshistorisk seminar om hveteforskning og hveteforedling (Mirakelseminaret) ble arrangert 16. november sammen med Vitenparken, Graminor, NMBU - Institutt for plantevitenskap, Nofima og Opplysningskontoret for brød og korn, med om lag 130 deltakere.

Den 10. mars arrangerte vi en filmkveld med stumfilmer fra andre verdenskrig med Arne Ellingsberg og Kristian Kaus som kunnskapsrike og engasjerte kommentatorer. Det var 40 deltakere tilstede. Den 29. september hadde vi en filmkveld om «Barkbillekrigeren Alf Bakke og barkbillekrigen.» som et fellesarrangement mellom NIBIO, Vitenparken og VV, med 80 deltakere.

Vårt sommerarrangement i 14. juni sammen med Vitenparken med omvisning i Urbygningen var vellykket med deltakelse fra 40 av våre medlemmer og de fleste av Vitenparkens ansatte.

Venneforeningens medlemmer har deltatt på dugnad på en del av Vitenparkens arrangementer, blant annet Vitenparkens julemarked 3. og 4. desember.

Den samlede frivillige innsats utført av Vitenparkens medlemmer er i 2016 739 timer herav 696 timer i det vitenskapshistoriske prosjektet. I 2015 var det frivillige arbeidet 773 timer inklusive arbeid i det vitenskapshistoriske prosjektet. Den frivillige innsats som VV utfører har en verdi på om lag 250 000 kr for 2016.

**Annen faglig virksomhet.**Det er 21. desember 2016 inngått avtale med NIBIO ved adm. dir. Nils Vagstad om vitenskapshistoriske arbeid i NIBIO. Jan Henrik Martinsen har ansvar for å koordinere prosjektet for VV.

Høsten 2016 er det arbeidet med å etablere et utvidet samarbeid mellom Norsk Veterinærhistorisk Selskap, Vitenparken og Vitenparkens Venner. Det vil holdes et vitenskapshistorisk seminar på Adamstua 27. april 2017 som et fellesarrangement mellom NMBU (Veterinærfakultetet), Vitenparken, NVHS og VV. Seminaret vil bli kombinert med fellestransport fra Ås og omvisning til de historiske stedene på Adamstua. Tema for seminaret vil være: Ender og Dishingtons oppdagelse av betydningen av DCAB i profylaksen mot mjølkefeber.

Videre vil det vitenskapshistoriske seminaret «Før og etter matreformen. Om kaos, konsensus og kunnskapsbehov» 16. mars være et fellesarrangement mellom Vitenparken, Vitenparkens Venner og Norsk Veterinærmedisinsk Selskap

**Regnskap**Foreningen hadde i 2016 kontingentinntekter på 18 300 kr. Ni personer har betalt kontingent i 2016 som gjelder for 2017. Foreningens utgifter til trykking av boka «Fra museum til Vitenpark 1984-2014» er 35 000 kr og øvrige utgifter til møter og administrasjon 4 100 kr. Underskuddet er 18 600 kr. VV har pr 31.12.2016 en egenkapital på 14 325 kr inklusive renteinntekter (32 937 kroner pr 31.12. 2015)**.**

**Styrets oppsummering**  
Året 2016 er tredje driftsår etter omorganiseringen av Vitenparken/Stiftelsen Norsk Landbruksmuseum. Samlet sett er styrets vurdering at den nye institusjon har fått en god start. Samarbeidet med Vitenparkens styre og ledelse er godt og tillitsfullt. Det er viktig å få et godt samspill mellom Venneforeningen som medlemsorganisasjon og Vitenparken. Det er en stor styrke at Per Olav Skjervold er oppnevnt som medlem av styret vårt. Styreleder i VV møter som observatør i Vitenparkens styre, og foreningen blir trukket aktivt med i utviklingen av Vitenparken.

Etter omorganiseringen av NLMV til Vitenparkens Venner har en del medlemmer falt fra. Vi har økt medlemstallet fra 97 ved utgangen av 2014, til 120 medlemmer ved utgangen av 2015 og 144 ved utgangen av 2016. Det bør etter styrets vurdering ligge til rette for en klar medlemsvekst i åra som kommer fordi vi har en positiv utvikling av Vitenparken, med betydelig vekt på det vitenskapshistoriske arbeidet i VV og noen gode arrangementer der VV er en synlig og tydelig aktør.

Styret har for 2015 og 2016 publisert to skrifter, i 2015 festskriftet om Christian Magnus Falsen og i 2016 om Norsk Landbruksmuseums historie. Foreningens oppsparte egenkapital er disponert til trykkingen med i alt 75 000 kroner i disse to åra. Styret har ment at det har vært viktig å gi medlemmene noe igjen for medlemskontingenten. Framover i tid vil foreningens virksomhet måtte baseres på inntektene fra medlemskontingenten og samarbeidsprosjekter med Vitenparken.

I Vitenparkens styre har det blitt arbeidet med et opplegg for å utvikle et Vitensenter knyttet til Vitenparken. Det opplegg som styret har vedtatt, har på en tilfredsstillende måte innarbeidet de forslag som styreleder har fremmet som observatør i Vitenparkens styre. VV mener at det vedtatte opplegget for et opplevelses- og vitensenter legger et godt grunnlag for støtte fra eksterne finansierings- og samarbeidspartnere og for økt frivillig innsats. Fra 2016 har Stortinget bevilget 3 mill. kr i 2016 til etablering av et vitensenter i Vitenparken. Samtidig er bevilgningen til Vitenparken fra Landbruksdepartementet på vel 3 mill. kroner videreført. I statsbudsjettet for 2017 er disse bevilgninger videreført.

VV konstaterer at tyngden av Vitenparkens grunnleggende finansiering kommer fra andre enn NMBU, noe som også viser den eksterne interessen for Vitenparkens virksomhet.

VV har i tidligere år vist til samarbeidsavtale og intensjonsdokumenter mellom Vitenparken og NMBU og understreket betydningen av et sterkt engasjement fra NMBU for utviklingen av Vitenparken . Vi har videre understreket den nytte Vitenparken og et vitensenter med ekstern støtte vil gi universitetet og Campus Ås på kort og lang sikt. VV er glad for at NMBU har forsterket sitt engasjement i 2016. VV vil her framholde at en sterk oppfølging fra NMBU må til for å realisere et Vitensenter. En slik sterk oppfølging mener VV må omfatte en helhet med kjøp av tjenester, en langsiktig avtale om bruk av bygninger og arealer og forpliktende, faglig samarbeid.

Styret er videre glad for at samarbeidet mellom Vitenparken og NIBIO og Nofima på Campus Ås har blitt styrket i 2016

Ås 25. januar 2017

Per Harald Grue Arne Oddvar Skjelvåg Gry Skjeseth

Bonsak Hammeraas Wenche Røste Martinsen Ragnhild Næverlid

Vedlegg 1

**Rapport om det vitenskapshistoriske prosjekt for 2016**

Gjennomføringen av prosjektet er basert på en avtale mellom Vitenparken og Vitenparkens Venner (VV). I styret i VV har nestleder Arne Oddvar Skjelvåg hovedansvaret for prosjektet. Styreleder Per Harald Grue deltar på de viktigste møtene i de vitenskapshistoriske utvalgene på instituttene. Opplegget for prosjektet er basert på oppdrag og bevilgning fra NMBU.

**Ledelse av prosjektet i VV**

Arne Oddvar Skjelvåg leder og koordinerer prosjektet i 2016. Hans arbeid er knyttet til sekretærfunksjonen i alle vitenskapshistoriske utvalg og øvrig koordineringsarbeid i forhold til innlegging av materialet på Primus-databasen mv. Det vil bli vurdert å engasjere enkelte koordinatorer i tillegg.

Fra styret i VV har styreleder deltatt i betydelig grad på frivillig basis.

**Registrering av gjenstandssamlingene i museumsdatabasen Primus**

Det ble høsten 2014 gjort et visst gjennombrudd i bruk av Primus. En oversikt av funne registreringer innen utgangen av 2015 er som følger:

|  |  |  |  |  |
| --- | --- | --- | --- | --- |
| **Institutt, avdeling** | **Antall**  **registreringer** | **Antall registrer-**  **inger med bilde** | **Antall**  **kasserte** | **Antall**  **avhenda** |
| IHA | 215 | 203 | 0 | 0 |
| IKBM | 284 | 140 | 39 | 0 |
| IPM (IMV+IPV) | 426 | 380 | 115 | 0 |
| IMT | 1010 | 620 | 0 | 0 |
| IMT, geomatikk | 213 | 0 | 0 | 0 |
| INA | 492 | 418 | 325 | 58\*) |
| IØR | 8 | 6 | 0 | 0 |
| LTI | 202 | 191 | 0 | 0 |
| SKP | 11 | 0 | 0 | 0 |
| Cirkus | 361 | 216 | 0 | 0 |
| Sem | 506 | 2 | 0 | 0 |
| Uten instituttregistrering | 222 | 212 | 0 | ¤¤) |
| **Sum** | **3950** | **2388** | **479** | **21** |

\*) flere av utstoppa dyr og dyr på formalin eller sprit, alle kasserte, er gitt bort til Østen-

sjøvannet våtmarksenter og til Marinbiologiformidling

¤¤) antallet vil framkomme etter at enkeltgjenstander er avskrevet i Primus

Det vitenskapshistoriske utvalget ved IMT med en aktivitet siden 1994 er fortsatt i full gang med sine oppgaver. Det faghistoriske utvalget fra 2012 ved IPM er opprettholdt som felles utvalg for Institutt for miljøvitenskap (IMV) og Institutt for plantevitenskap (IPV). Skjelvåg har vært leder av dette utvalget, som i 2016 ble reorganisert med daværende instituttleder som utvalgsleder.

For de øvrige institutter er det gjort en del arbeid ved IMT og IKBM, men mindre enn planlagt hos sistnevnte. Arbeidet ved IHA har ikke kommet fullt i gang, men en egen arbeidsgruppe er etablert.

Ved IKBM er arbeidet med en grovsortering av ikke-registrerte gjenstander og fotografering av dem som ikke sorteres fra, startet opp.

Ved IPM er det fra før på dugnad skrevet omtaler av de fleste registrerte gjenstandene med sikte på innlegging i Primus. Dette arbeidet er videreført i 2016 med påbegynt innlegging i Primus

Arbeidet med å sortere materiale i Magasinet i Vitenparken ble påbegynt vinteren 2016. Dette ble fulgt opp med en sortering og opprydding i lageret på Slørstad, hvorfra 73 gjenstander ble innstilt til avhending. Ved årsskiftet er følgende antall gjenstander avhenda eller kasserte fra samlingene.

|  |  |  |  |
| --- | --- | --- | --- |
| **Mottaker** | **Primus-**  **registrerte** | **Andre** | **I alt** |
| Aukrustsentret i Alvdal | 64 | 49 | 113 |
| Folkenborg museum | 9 | 2 | 11 |
| Museene i Akershus | 66 | 13 | 79 |
| Norsk Vegmuseum | 15 | 19 | 34 |
| Rausjødalen meierimuseum | 12 | 4 | 16 |
| Follo motor- og landbruksmuseum (P. A. Bjerklund) | 14 | 11 | 25 |
| Østensjøvannet våtmarksenter | 37 | 0 | 37\* |
| Marinbiologiformidling ved Pia Ve Dahlen | 21 | 0 | 21\* |
| ***Sum avhenda*** | ***238*** | ***98*** | ***336*** |
| Kasserte | 167 | 149 | 316 |
| ***Sum avhenda og kasserte*** | ***405*** | ***247*** | ***652*** |

\*) disse er kasserte gjenstander

Det kan være en viss overlapping mellom kasserte gjenstander med Primusnummer og kassasjon fra INA i tabellen på side 6. Dette vil falle på plass når alle avskrivinger er skjedd i databasen Primus. Tabellen ovenfor bygger på listeføringer.

**Vitenskapshistorisk utvalg ved IHA**

Det vitenskapshistoriske utvalget ved IHA ledes av instituttleder Torstein Steine. Utvalget har hatt to møter i 2016.

I 2016 er det organisert en egen arbeidsgruppe for arbeidet opp med sortering og digitalisering av vitenskapelig litteratur.

Alle husdyranlegg som ble sanert eller ombygd i 2015, ble fotografert sommeren 2014 med fagbistand fra Kommunikasjonsavdelingen ved NMBU. Teksting av bildene ble gjennomført i 2016.

**Vitenskapshistorisk utvalg ved IKBM**

Ved IKBM ledes det vitenskapshistoriske utvalget av instituttleder Are Halvor Aastveit. Utvalget har ikke hatt møte i 2016. Utvalgsmedlemmer har bistått ved sanering i Magasinet av dubletter og standard laboratoriegjenstander fra Meieriinstituttet og dessuten med forberedelser til fotografering av uregistrerte gjenstander som skal beholdes.

**Omstrukturering av vitenskapshistorisk utvalg ved IMT**

Det vitenskapshistoriske utvalget ved IMT med en aktivitet siden 1994 er i dag en selvdrevet organisasjon. Skjelvåg tar del som sekretær og er medlem av utvalget. Arbeidet med omstrukturering er igangsatt, men ikke sluttført. Utvalget har selv skaffet et nytt medlem fra fagområdet maskinlære.

Omstruktureringen bør etter VVs vurdering gjennomføres så snart som råd dersom arbeidet skal komme inn i et tilfredsstillende samordnet spor og være i samsvar med NMBUs forventninger til det vitenskapshistoriske prosjektet.

I 2016 har utvalget fortsatt arbeidet med gjenstandssamlingen. Prøvemeldingene fra Landbruksteknisk institutt er sendt til Nasjonalbiblioteket for digitalisering, hvor de fortsatt står i digitaliseringskøen for tidsskrifter. Samling av kompendier og annen grå litteratur for digitalisering er påbegynt.

**Omstrukturering av vitenskapshistorisk utvalg ved IPM**

Det faghistoriske utvalget fra 2012 ved IPMer opprettholdt som felles utvalg for nåværende Institutt for miljøvitenskap (IMV) og Institutt for plantevitenskap (IPV). Skjelvåg har vært leder av dette utvalget.

Utvalget ble omstrukturert i første halvår 2016 med Odd-Arne Rognli som leder.

I 2016 er arbeidet med innlegging i Primus av skrevne omtaler av enkeltgjenstander ført videre.

Digitalisering av kompendier og annen grå litteratur er kommet i gang hos Andvord Grafiske i Oslo med to avslutta prøver på skriftlig materiale av ulik grafisk kvalitet, i alt om lag 1660 sider. Dette er fulgt opp med om lag 3000 sider, hovedsakelig kompendier fra Institutt for plantekultur, som nå er under digitalisering; jamfør avsnitt nr. to under bolken om samarbeid med biblioteket.

**Vitenskapshistorisk utvalg ved Institutt for landskapsplanlegging/eiendom**

Utvalget ble etablert 18. mars 2015 med Øystein Bjerva som leder. Utvalget har ikke hatt møte i 2016. Professor emeritus Sevatdal falt fra høsten 2015, og professor Erling Berge, som ennå er i stilling har forberedt arbeid med digitalisering av forskjellig litteratur i eiendomsfaget. Dette arbeidet planlegges videreført i 2017.

**Materialet fra Landbrukets Film- og billedkontor**

I 2015 ble rettighetsforholdene knyttet til filmene avklart i samråd med forlaget Vigmostad og Bjørke. Samarbeidet med Nasjonalbiblioteket i Mo i Rana er videreført, og Nasjonalbiblioteket har startet med digitalisering av filmer og åpnet for Vitenparkens/VVs ikke-kommersielle bruk.

I 2016 er gjenstående filmmateriale (26 stk.) og videoer (184 stk.) i Vitenparken sortert og sendt til Nasjonalbiblioteket. Et restopplag på 41 videoer og 13 CD-er er funnet, og liste over disse er hos Nasjonalbiblioteket til vurdering.

**Prosjekt Wikipedia**

Wikipedia har blitt den viktigste informasjonskanalen for vitenskapelig materiale til allmenheten. Wikipedia har blitt kanalen som media, skoleungdom og andre bruker. I henvendelser til Vitenparkens Venner er det blitt understreket at materiale av vitenskapelige og vitenskapshistorisk art fra Campus Ås er meget beskjedent representert på Wikipedia. Dette fører til at institusjonen generelt og det Campus Ås står for, blir for dårlig profilert i det norske samfunn.

Et prosjekt Wikipedia er for 2016 igangsatt i samarbeid med Institutt for plantevitenskap og Wikimedia i Norge. Anders Heen er engasjert som koordinator for prosjektet

**Samarbeid med universitetsbiblioteket ved NMBU**

Spørsmålet om bevaring og digitalisering av vitenskapelig litteratur ved flere av instituttene på NMBU er tatt opp med Universitetsbiblioteket ved NMBU. Et samarbeid er etablert knyttet til eiendomshistorisk materiale.

Videre er det gjort avtale med biblioteket om organisering og tilgjengeliggjøring av digitalisert materiale i søkbar form og varig lagring i det digitaliserte biblioteksystemet. Dette arbeidet er planlagt satt i gang til sommeren 2017 ved innleid hjelp.

Litteratur fra tidligere instituttbiblioteker for fagområda plantekultur, frukt og bær, grønsaker og blomster er gjennomgått og sanert av det vitenskapshistoriske utvalget ved IPM. Hovedbiblioteket har tatt seg av litteratur som er tatt vare på fra disse instituttbibliotekene.